
Referat
privind aprobarea Regulamentului de organizare și funcționare
al Direcţiei de Asistenţă Socială Comunitară a Municipiului Timişoara 
și a regulamentelor de organizare și funcționare ale serviciilor sociale furnizate 

În data de  09.11. 2015 a fost publicată în Monitorul Oficial Hotărârea Guvernului nr. 867/2015 pentru aprobarea Nomenclatorului serviciilor sociale, precum şi a regulamentelor-cadru de organizare şi funcţionare a serviciilor sociale 

La Art. 3, alin (1) din hotărârea amintită  se stipulează: ”Furnizorii publici şi privaţi de servicii sociale au obligaţia de a elabora, pentru fiecare tip de serviciu social aflat în administrare, regulamente proprii de organizare şi funcţionare, pe care le aprobă prin hotărâre/decizie a organului de conducere prevăzut de lege”.

La Art. 4, alin. (1)   din  Hotărârea nr. 867/2015, se menționează că ”furnizorii de servicii sociale, publici şi privaţi, au obligaţia să revizuiască regulamentele proprii de organizare şi funcţionare în termen de 90 zile de la data intrării în vigoare  a hotărârii”.
 
În conformitate cu cele precizate la art. 3 și 4 pentru fiecare tip de serviciu social furnizat de Direcția de Asistență Socială Comunitară a Municipiului Timișoara, trebuie elaborat câte un regulament de organizare şi funcţionare, care să respecte modelul cadru prevăzut în actul normativ. 

Direcţia de Asistenţă Socială Comunitară a Municipiului Timişoara ca  furnizor public de servicii sociale are obligația de a-și  revizui regulamentul propriu de organizare și funcționare și regulamentele de organizare și funcționare ale următoarelor servicii aflate în componența entității: Centrul de zi pentru copiii cu dizabilități ”Podul Lung”, Centrul de zi pentru persoane aflate în dificultate, Centrul de zi pentru persoane vârstnice, serviciul de Îngrijire la domiciliu pentru persoane vârstnice și serviciul de Informare și consiliere socială pentru persoanele care se află în diverse situații de dificultate/vulnerabilitate.

Drept urmare, a fost revizuit regulamentul de organizare și funcționare al Direcţiei de Asistenţă Socială Comunitară a Municipiului Timişoara și au fost elaborate regulamentele de organizare şi funcţionare pentru următoarele cinci  tipuri de servicii sociale furnizate:
a) regulamentul de organizare şi funcţionare a Centrului de zi pentru copiii cu dizabilități Podul Lung, 
b) regulamentul  de organizare şi funcţionare a Centrului de zi pentru persoane aflate în dificultate, 
c) regulamentul de organizare şi funcţionare a Centrului  de zi pentru persoane vârstnice,
d) regulamentul de organizare şi funcţionare a serviciului de Îngrijire la domiciliu pentru persoane vârstnice,
e) regulamentul  de organizare şi funcţionare a serviciului de  Informare și consiliere socială pentru persoanele care se află în diverse situație de dificultate/vulnerabilitate. 

De asemenea, se impune revizuirea regulamentului de organizare și funcționare al Direcţiei de Asistenţă Socială Comunitară a Municipiului Timişoara și ca urmare a recomandărilor Curții de Conturi din  Decizia nr. 40/2015, unde la pct. 1.1 se precizează:”Actualizarea Regulamentului de organizare și funcționare al Direcţiei de Asistenţă Socială Comunitară a Municipiului Timişoara, aprobat prin HCL nr. 158/29.03.2013, prin stabilirea clară în cadrul acestuia a compartimentului de specialitate din cadrul Direcţiei de Asistenţă Socială Comunitară Timișoara sau din cadrul ordonatorilor terțiari de credite din subordinea acestuia, prin care se va derula contractarea (angajarea), lichidarea, ordonanțarea și plata serviciilor sociale către furnizării privați, cu stabilirea în clar a modalității de derulare a acestora”.

Pentru îndeplinirea acestei măsuri, în regulamentul de organizare și funcționare propus, revizuit conform prevederilor H.G. nr. 867/2015 și ținând cont de cerințele Curții de Conturi, sunt prevăzute astfel de atribuții atât pentru Direcţia de Asistenţă Socială Comunitară a Municipiului Timișoara, cât și pentru ordonatorii terțiari de credite din subordinea acesteia.
Vom propune, în timp scurt, modificarea organigramei prin crearea în cadrul Direcţiei de Asistenţă Socială Comunitară a Municipiului Timișoara a unui compartiment de specialitate, în conformitate cu recomandările Curții de Conturi.

În scopul asigurării unui cadru organizatoric bine structurat privind desfășurarea activităților serviciilor entității, precum și stabilirea relațiilor funcționale și de colaborare între acestea, în vederea respectării H.G. nr. 867/2015 și a Deciziei nr. 40/2015 a Curții de Conturi, s-a procedat la revizuirea regulamentului de organizare și funcționare al Direcţiei de Asistenţă Socială Comunitară a Municipiului Timişoara și la elaborarea regulamentelor de organizare și funcționare pentru fiecare tip de serviciu furnizat.

Având în vedere cele menționate, 
PROPUNEM

· aprobarea Regulamentului de organizare și funcționare al serviciului public de interes local - Direcţia de Asistenţă Socială Comunitară a Municipiului Timişoara la ANEXA nr. 1 
· aprobarea Regulamentului de organizare şi funcţionare a Centrului de Zi pentru copiii cu dizabilități Podul Lung la ANEXA nr.  2
· aprobarea Regulamentului de organizare şi funcţionare a Centrului de Zi pentru persoane aflate în dificultate la ANEXA nr. 3
· aprobarea Regulamentului de organizare şi funcţionare a Centrului  de zi pentru persoane vârstnice la ANEXA nr.  4
· aprobarea Regulamentului  de organizare şi funcţionare a serviciului de Îngrijire la domiciliu pentru persoane vârstnice la ANEXA nr. 5
· aprobarea Regulamentului  de organizare şi funcţionare a serviciului de  Informare și consiliere socială pentru persoanele care se află în diverse situații de dificultate/vulnerabilitate la ANEXA nr. 6

